
РЕПУБЛИКА БЪЛГАРИЯ
Заместник-министър на земеделието и храните

ОДОБРИЛ,

ДО
МИНИСТЪРА НА ЗЕМЕДЕЛИЕТО И ХРАНИТЕ
Д-Р ГЕОРГИ ТАХОВ


ДОКЛАД
от д-р Лозана Василева – заместник-министър на земеделието и храните


Относно: Проект на Наредба за изменение и допълнение на Наредба № 5 от 2018 г. за прилагане на правилата на биологично производство, етикетиране и контрол, и за издаване на разрешение за контролна дейност за спазване на правилата на биологичното производство, както и за последващ официален надзор върху контролиращите лица


УВАЖАЕМИ ГОСПОДИН МИНИСТЪР,
На основание чл. 17, ал. 1 от Закона за прилагане на Общата организация на пазарите на земеделски продукти на Европейския съюз (ЗПООПЗПЕС), представям Ви за одобрение проект на Наредба за изменение и допълнение на Наредба № 5 от 
2018 г. за прилагане на правилата на биологично производство, етикетиране и контрол, и за издаване на разрешение за контролна дейност за спазване на правилата на биологичното производство, както и за последващ официален надзор върху контролиращите лица.

Причини, които налагат приемането на акта
В изпълнение на ангажиментите на Република България за прилагане на правото на Европейския съюз в областта на биологичното производство, е необходимо да се извърши изменение в чл. 45, ал. 3, т. 15 от Наредба № 5 за прилагане на правилата на биологично производство, етикетиране и контрол, и за издаване на разрешение за контролна дейност за спазване на правилата на биологичното производство, както и за последващ официален надзор върху контролиращите лица (Наредба № 5 от 2018 г.).
Съгласно действащата редакция, операторите в сектора на биологичното производство са задължени да предоставят годишен отчет до 31 януари на текущата година.
Това изискване произтича от чл. 40, параграф 10 от Регламент (ЕС) 2018/848 на Европейския парламент и на Съвета от 30 май 2018 година относно биологичното производство и етикетирането на биологични продукти и за отмяна на Регламент (ЕО) № 834/2007 на Съвета (OB L 150 от 14.6.2018 г.) (Регламент (ЕС) 2018/848) и е необходимо във връзка с подготовката на частта за биологичното производство от годишния доклад, посочен в чл. 113 от Регламент (ЕС) 2017/625 относно официалния контрол. 
[bookmark: _GoBack]Същевременно, Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) 
№ 1306/2013 (ОВ L 435, 6.12.2021 г.) (Регламент (ЕС) 2021/2116), който урежда управлението на Общата селскостопанска политика (ОСП) и плащанията, изисква предоставянето на информация относно биологичното производство – в частност на растителни и пчелни продукти, в по-ранен срок, за да бъде използвана за администриране на подпомагането. Срокът за предоставянето ѝ, съгласно утвърдената практика и прилаганите европейски механизми, е до 15 ноември на текущата година.
По тази причина сертифицирани оператори, участващи в схеми и интервенции по ОСП, трябва да имат възможност да подадат необходимата информация по чл. 45, ал. 3, т. 15 от Наредба № 5 от 2018 г. значително по-рано от 31 януари, съгласно изискванията на Регламент (ЕС) 2021/2116.
Единният срок за подаване на годишен отчет от операторите не позволява пълно и своевременно изпълнение на изискванията на двете различни европейски регулации, водейки до риск от несъответствие.
Във връзка с информацията по чл. 45, ал. 3 т. 7 от Наредба № 5 от 2018 г. съгласно която контролиращите лица въвеждат в регистъра по ал. 1 за животни, пчелни семейства и аквакултурни съоръжения чрез импортиране от Интегрираната информационна система на Българската агенция по безопасност на храните (ВетИс) е необходимо да се допълни чл. 49, ал. 2 от същата с цел правно нормативно съответствие на акта.

Цели
Основна цел на предложения проект на Наредба за изменение и допълнение на Наредба № 5 от 2018 г. е националната нормативна уредба да гарантира пълно съответствие с правно обвързващите актове на Европейския съюз за биологичното производство, контрол и етикетиране на биологични продукти, и продукти произведени при преход и намаляване на административната тежест за оператори и контролиращи лица.
С промяната в чл. 45, ал. 3, т. 15 от Наредба № 5 от 2018 г. ще се въведе разграничение в сроковете за подаване на годишния отчет, в зависимост от вида на продукцията и приложимото европейско законодателство, с което ще се гарантира пълно и своевременно изпълнение на изискванията на две различни европейски регулации - Регламент (ЕС) 2018/848 и Регламент (ЕС) 2021/2116.
Ще се осигури съответствие с изискванията на два различни европейски регламента, които уреждат различни аспекти на отчетността.
Ще се даде възможност за по-точно планиране на контрола и отчетността от страна на контролиращите лица, компетентните органи и операторите в сектора на биологичното производство.
Очаквани резултати от прилагането на акта
Промяната в чл. 45, ал. 3, т. 15 от Наредба № 5 от 2018 г. ще осигури по-добра яснота и предвидимост за операторите относно срока за отчетност, което е допълнителна защита при изпълнение на дейностите им съгласно регулациите.
Съответствие с изискванията на Европейския съюз, включително в контекста на администриране на подпомагането по ОСП.
Намаляване на административната тежест за операторите и контролиращите лица чрез избягване на дублирано подаване на информация.
Подобряване на ефективността на националната система за контрол в сектора на биологичното производство.
Финансови и други средства, необходими за прилагането на новата уредба
Приемането на проекта на акт не води до въздействие върху държавния бюджет.
За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за нейните адресати.
Проектът на акт не води до изменения в целевите стойности на показателите за изпълнение по програми, в това число и ключовите индикатори.
Анализ за съответствие с правото на Европейския съюз
Проектът на наредба не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.
Промяната в чл. 45, ал. 3, т. 15 от Наредба № 5 от 2018 г. хармонизира националното законодателство с двата регламента (Регламент (ЕС) 2018/848 и Регламент (ЕС) 2021/2116), като създава условия за прилагането им на практика.
Информация за проведените обществени консултации
На основание чл. 26, ал. 2 от Закона за нормативните актове проектът на наредба е съгласуван със заинтересованите страни. С цел защита на операторите в проекта на наредба са отразени постъпилите целесъобразни бележки и предложения.
На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) ще бъдат публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация по проекта, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.
Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 17, ал. 1 от Закона за прилагане на Общата организация на пазарите на земеделски продукти на Европейския съюз предлагам да одобрите предложения проект на Наредба за изменение и допълнение на Наредба № 5 от 2018 г. за прилагане на правилата на биологично производство, етикетиране и контрол, и за издаване на разрешение за контролна дейност за спазване на правилата на биологичното производство, както и за последващ официален надзор върху контролиращите лица.

	Приложениe: 
	1. Проект на Наредба;
1. Справка за отразяване на постъпилите становища от вътрешноведомственото съгласуване;
1. Постъпилите становища от вътрешноведомственото съгласуване;
1. Справка за отразяване на постъпилите предложения и становища от обществената консултация;
1. Постъпили предложения и становища от обществената консултация.

